作者:韓愈
標題:秋懷詩十一首
內容:窗前兩好樹，眾葉光薿薿。秋風一拂披，策策鳴不已。微燈照空床，夜半偏入耳。愁憂無端來，感歎成坐起。天明視顏色，與故不相似。羲和驅日月，疾急不可恃。浮生雖多塗，趨死惟一軌。胡為浪自苦，得酒且歡喜。白露下百草，蕭蘭共雕悴。青青四牆下，已複生滿地。寒蟬暫寂寞，蟋蟀鳴自恣。執行無窮期，稟受氣苦異。適時各得所，松柏不必貴。彼時何卒卒，我志何曼曼。犀首空好飲，廉頗尚能飯。學堂日無事，驅馬適所願。茫茫出門路，欲去聊自勸。歸還閱書史，文字浩千萬。陳跡竟誰尋，賤嗜非貴獻。丈夫意有在，女子乃多怨。秋氣日惻惻，秋空日淩淩。上無枝上蜩，下無盤中蠅。豈不感時節，耳目去所憎。清曉卷書坐，南山見高稜。其下澄湫水，有蛟寒可罾。惜哉不得往，豈謂吾無能。離離掛空悲，慼慼抱虛警。露泫秋樹高，蟲吊寒夜永。斂退就新懦，趨營悼前猛。歸愚識夷塗，汲古得修綆。名浮猶有恥，味薄真自幸。庶幾遺悔尤，即此是幽屏。今晨不成起，端坐盡日景。蟲鳴室幽幽，月吐窗冏冏。喪懷若迷方，浮念劇含梗。塵埃慵伺候，文字浪馳騁。尚須勉其頑，王事有朝請。秋夜不可晨，秋日苦易暗。我無汲汲志，何以有此憾。寒雞空在棲，缺月煩屢瞰。有琴具徽弦，再鼓聽愈淡。古聲久埋滅，無由見真濫。低心逐時趨，苦勉祗能暫。有如乘風船，一縱不可纜。不如覷文字，丹鉛事點勘。豈必求贏餘，所要石與甔。卷卷落地葉，隨風走前軒。鳴聲若有意，顛倒相追奔。空堂黃昏暮，我坐默不言。童子自外至，吹燈當我前。問我我不應，饋我我不餐。退坐西壁下，讀詩盡數編。作者非今士，相去時已千。其言有感觸，使我複淒酸。顧謂汝童子，置書且安眠。丈夫屬有念，事業無窮年。霜風侵梧桐，眾葉著樹幹。空階一片下，琤若摧琅玕。謂是夜氣滅，望舒霣其團。青冥無依倚，飛轍危難安。驚起出戶視，倚楹久汍瀾。憂愁費晷景，日月如跳丸。迷複不計遠，為君駐塵鞍。暮暗來客去，群囂各收聲。悠悠偃宵寂，亹亹抱秋明。世累忽進慮，外憂遂侵誠。強懷張不滿，弱念缺已盈。詰屈避語阱，冥茫觸心兵。敗虞千金棄，得比寸草榮。知恥足為勇，晏然誰汝令。鮮鮮霜中菊，既晚何用好。揚揚弄芳蝶，爾生還不早。運窮兩值遇，婉孌死相保。西風蟄龍蛇，眾木日凋槁。由來命分爾，泯滅豈足道。